Diari Oficial de la Generalitat Valenciana


Sumari del DOGV 9243, del 27-12-2021 (2021/12586)

RESOLUCIÓ de 15 de desembre de 2021, del director de l'Agència Valenciana de Foment i Garantia Agrària (AVFGA), per la qual es convoquen les ajudes a la millora en la transformació, comercialització i/o desenvolupament de productes agrícoles, finançades a càrrec del Programa de desenvolupament rural de la Comunitat Valenciana 2014-2020.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9243

Data del DOGV
:   27-12-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/12728


Data del document
:   15-12-2021

Organisme emissor
:   Agència Valenciana de Foment i Garantia Agrària

Tipus de document
:   Resolució

Anàlisi jurídica

 Descriptors 

:   * Agència Valenciana de Foment i Garantia Agrària
    * ajuda pública

RESOLUCIÓ de 15 de desembre de 2021, del director de l'Agència Valenciana de Foment i Garantia Agrària (AVFGA), per la qual es convoquen les ajudes a la millora en la transformació, comercialització i/o desenvolupament de productes agrícoles, finançades a càrrec del Programa de desenvolupament rural de la Comunitat Valenciana 2014-2020. [2021/12674]  
Considerant el que es disposa en l'article 23 de la Llei 38/2003, de 17 de novembre, general de subvencions, sobre l'inici del procediment per a la convocatòria anual de concessió de subvencions, la informació referent als crèdits pressupostaris, la quantia de les subvencions i el termini de presentació de sol·licituds.  
Vist que les bases de les ajudes han sigut publicades en el DOGV núm. 8555, de 24 de maig de 2019, mitjançant l'Ordre 9/2019, de 13 de maig, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aproven les bases de les ajudes a les inversions en la millora de les condicions de transformació i comercialització de productes agrícoles, en el marc del Programa de desenvolupament rural de la Comunitat Valenciana per al període 2014-2020.  
Considerant que amb data 28-12-2020 es va publicar el Reglament (UE) 2020/2220 del Parlament Europeu i del Consell de 23 de desembre de 2020, pel qual s'estableixen determinades disposicions transitòries per a l'ajuda del Fons Europeu Agrícola de Desenvolupament Rural (FEADER) i del Fons Europeu Agrícola de Garantia (FEAGA) en els anys 2021 i 2022, i pel qual es modifiquen els reglaments (UE) 1305/2013, (UE) 1306/2013 i (UE) 1307/2013 pel que fa als recursos i a l'aplicació en els anys 2021 i 2022 i el Reglament (UE) 1308/2013 pel que fa als recursos i la distribució d'aquesta ajuda en els anys 2021 i 2022.  
Advertint que l'article 1 del Reglament (UE) 2020/2220, abans esmentat, prorroga el període de duració dels programes finançats pel FEADER. En particular, per als programes finançats amb un període comprés entre l'1 de gener de 2014 i el 31 de desembre de 2020, queda prorrogat fins al 31 de desembre de 2022.  
Considerant que l'article 2 de Reglament (UE) 2020/2220, abans esmentat, manté l'aplicació del Reglament (UE) 1303/2013 als programes que reben ajuda del FEADER.  
I en virtut de les facultats que em confereixen l'article 160.4.b) de la Llei 1/2015, de 6 de febrer, de la Generalitat, d'hisenda, del sector públic instrumental i de subvencions, i el 13.1.h) del Decret 123/2006, de 8 de setembre, del Consell, pel qual s'aprova l'Estatut de l'Agència Valenciana de Foment i Garantia Agrària, resolc  
  
  
Primer. Objecte, àmbit i finalitat  
1. Convocar per a l'exercici 2021 les ajudes de suport a les inversions en millora de les condicions de transformació, comercialització i/o desenvolupament de productes agrícoles, dins del període transitori regulat pel R(UE) 2020/2220 del Parlament Europeu i del Consell de 23 de desembre de 2020, en l'àmbit territorial de la Comunitat Valenciana, instruïdes per la Direcció General de Política Agrícola Comuna, de la Conselleria d'Agricultura, Desenvolupament Rural, Emergència Climàtica i Transició Ecològica de la Generalitat, a través dels serveis territorials corresponents, que es regiran per les bases aprovades per l'Ordre 9/2019 (DOGV núm. 8555 de 24 de maig de 2019).  
2. L'objecte i àmbit d'aplicació és l'establit en l'article 1.1 de l'Ordre 9/2019, de 13 de maig, anteriorment esmentada, és a dir, la concessió d'ajudes a les inversions dirigides a la millora de les condicions de transformació i comercialització dels productes agrícoles enumerats en l'annex I del TFUE, exclosos els productes de la pesca i l'aqüicultura. I la finalitat d'aquesta es regula en l'apartat 2.  
  
3. Les persones beneficiàries, les actuacions objecte de les ajudes, així com les despeses subvencionables, són els establits en els articles 5, 7 i 8 respectivament de l'Ordre 9/2019, de 13 de maig.  
  
Segon. Finançament de les ajudes  
1. Les ajudes regulades en aquesta convocatòria seran finançades tal com establisca el marc financer del Programa de desenvolupament rural de la Comunitat Valenciana 2014-2020, del qual formen part, enquadrades en la mesura 4 Inversions en actius físics, operació 4.2.1.  
  
2. La dotació pressupostària es farà a càrrec de la secció 12, entitat 91, Agència Valenciana de Foment i Garantia Agrària, línia SO833000, fins a un import global màxim de 25.725.907 euros, que es distribuiran en les següents anualitats:  
10.000 euros en 2021, 3.000.000 d'euros en 2022, 41.478.951 d'euros en 2023 i 990.000 euros en 2024.  
3. En aplicació del que s'estableix en l'article 58, apartat 2, del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, es fixa un import addicional de fins a 22.886.166 d'euros, per a distribuir entre les anualitats previstes en aquesta convocatòria. L'efectivitat d'aquesta quantia addicional queda condicionada a la declaració de disponibilitat del crèdit amb anterioritat a la resolució de la convocatòria, segons el que es disposa en l'apartat 4.b de l'article 52.2 del Reglament de la Llei 38/2003. En aplicació dels apartats 4 i 5 de l'article 58 esmentat, l'aplicació de l'import addicional anterior no altera la resta de condicions de la convocatòria d'ajudes i, per tant, no caldrà una nova convocatòria ni l'ampliació del termini d'aquesta. El crèdit final disponible i la distribució definitiva d'aquest per anualitats es publicarà amb anterioritat a la resolució de la convocatòria.  
4. Les quanties en euros esmentades en els apartats anteriors queden supeditades a l'existència de crèdit suficient en els pressupostos de cada anualitat.  
5. Les ajudes que es convoquen tindran caràcter pluriennal, d'acord amb l'article 40 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
Tercer. Sol·licitud, documentació i termini de presentació  
1. El termini de presentació de sol·licituds en l'exercici 2021 per a les ajudes d'aquesta convocatòria és de dos mesos, comptadors des de l'endemà de la publicació de l'extracte de la convocatòria en el Diari Oficial de la Generalitat Valenciana (DOGV). Les sol·licituds s'han de presentar adaptades als models normalitzats publicats en la guia PROP de la Generalitat en l'adreça següent electrònica: sede.gva.es/es/proc547  
  
2. Sense perjudici del que es disposa en el paràgraf següent, les persones físiques podran presentar les sol·licituds i la documentació que les acompanya preferentment en el registre de la conselleria competent en matèria d'agricultura, i es podran presentar també en qualsevol dels registres establits en la legislació reguladora del procediment administratiu comú.  
3. Les persones obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú de les administracions públiques, així com els sol·licitants que, no estant obligats a això, opten per aquesta via, han de presentar les sol·licituds telemàticament a través de la seu electrònica de la Generalitat en l'adreça electrònica següent sede.gva.es/es/proc547. Els documents que s'annexen als tràmits telemàtics han d'anar signats electrònicament per les persones que, segons el tipus de document, pertoque.  
4. Per a poder accedir a aquest sistema telemàtic, el sol·licitant ha de disposar de signatura electrònica avançada, bé amb el certificat reconegut d'entitat (persones jurídiques) o bé amb el certificat reconegut per a ciutadans (persona física), tots dos emesos per l'Autoritat de Certificació de la Comunitat Valenciana, i es pot utilitzar qualsevol sistema de signatura electrònica admés per la seu electrònica de la Generalitat (https://sede.gva.es/va/sede\_certificados).  
5. Si algun dels subjectes als quals fa referència l'article 14.2 de la Llei 39/2015 presenta la sol·licitud presencialment, es requerirà a l'interessat perquè l'esmene a través de la presentació electrònica. A aquest efecte, es considerarà com a data de presentació de la sol·licitud aquella en la qual haja sigut realitzada la presentació telemàtica.  
  
6. L'òrgan gestor del procediment ha d'estar autoritzat per la persona interessada per a poder consultar les dades d'identitat fiscal davant l'Agència Estatal de l'Administració Tributària i les dades que acrediten estar al corrent dels pagaments amb l'Agència Tributària Estatal i l'Agència Tributària Autonòmica. En cas contrari, la persona interessada ha d'aportar els documents acreditatius corresponents.  
7. L'òrgan gestor d'aquest procediment està autoritzat per consultar la informació següent: dades d'identitat, d'estar al corrent de les obligacions amb la Seguretat Social. No obstant això, si l'interessat desitja oposar-se a això, és imprescindible que indique la informació concreta a la consulta de la qual s'oposa i els motius que ho justifiquen. Si s'oposa, queda obligat a aportar els documents acreditatius corresponents.  
  
8. D'acord amb el que s'estableix en la disposició addicional huitena de la Llei orgànica 3/2018, de 5 de desembre, i en l'article 4 de la Llei 40/2015, d'octubre, l'òrgan gestor podrà verificar aquelles dades manifestades per les persones interessades amb la finalitat de comprovar-ne l'exactitud. La potestat de verificació implica l'accés a les dades següents que consten en la Base de Dades Nacional de Subvencions: consulta de concessions i ajudes, consulta d'inhabilitacions i, si escau, consulta de concessions i ajudes per la regla de minimis.  
  
9. D'acord amb el que s'estableix en l'article 12 de les bases de les ajudes, els models de sol·licitud estan disponibles en la pàgina web que s'indica en el punt 1 d'aquest apartat i la documentació que les acompanya és la que figura en l'annex a aquesta convocatòria.  
10. De conformitat amb l'article 15.2 de les bases de les ajudes, els mitjans vàlids per a acreditar els mèrits per valorar de cada sol·licitud, com a documentació addicional, s'indiquen en els formularis que han de presentar-se juntament amb la sol·licitud, i estan disponibles en la pàgina web que s'indica en el punt 1 d'aquest apartat tercer.  
11. Les esmenes o les aportacions documentals posteriors a la presentació de la sol·licitud han de realitzar-se a través de l'adreça electrònica següent: sede.gva.es/es/proc18536  
12. Respecte a les persones beneficiàries d'aquestes ajudes, així com a les actuacions, despeses subvencionables, característiques de les operacions, classe i quantia de les ajudes es recullen respectivament en els articles 5, 7, 8, 10 i 11, de l'Ordre 9/2019, de 13 de maig.  
  
Quart. Criteris de prioritat i selecció de les sol·licituds  
1. Els expedients es puntuaran de la forma següent:  
a) Creació de noves empreses: 5 punts. Si més del 50 % del capital inicial és aportat per dones o joves (menors de 40 anys), la puntuació anterior s'incrementarà amb un punt addicional.  
L'empresa ha d'estar inscrita en el registre corresponent segons la fórmula jurídica dins dels dotze mesos anteriors a la data de la sol·licitud de l'ajuda. La creació d'un nou establiment diferent d'un altre preexistent per una mateixa empresa no es considerarà creació d'empresa.  
  
b) Persona física que siga dona: 1 punt.  
c) Si el sol·licitant és persona jurídica, amb presència paritària d'homes i dones, o majoria de dones, en els òrgans directius i d'administració (juntes directives i/o de govern, consells rectors i/o d'administració, etc.): 1 punt.  
d) Fórmula jurídica: societat cooperativa/SAT, microempresa o persona física menor de 40 anys: 1 punt; i es poden acumular els de l'apartat c. En el supòsit de ser persona física dona menor de 40 anys podrà acumular la puntuació de l'apartat b. La condició de microempresa no es valorarà en el cas de les empreses de nova creació per no disposar de comptes anuals.  
e) Operació d'inversió promoguda en municipi inclòs en el territori rural d'aplicació de la mesura LEADER 2014/2020: 1 punt. A aquesta puntuació podrà acumular-se l'obtinguda per la fórmula jurídica de l'apartat d).  
f) Ajudes anteriors: no tindre concedida ajuda en les dues últimes convocatòries, incloses les derivades de l'Ordre 13/2016, de 6 de juny: 2 punts. En alguna de les dues: 1 punt. Aquest epígraf no serà aplicable a les empreses de nova creació o procedents de fusions.  
g) Inversions dirigides íntegrament a un o més dels objectius següents: tractament i/o gestió de residus, eliminar contaminacions, reduir el consum d'aigua, d'energia, valorització i aprofitament de subproductes o residus, introducció d'energies alternatives menys contaminants, inversions que incloguen la instal·lació de sistemes d'estalvi d'energia (eficiència energètica) i de sistemes de generació local d'energies renovables que reduïsquen el consum propi de l'energia de xarxa convencional, i destinades exclusivament a l'activitat subvencionable, incrementar depuració en un grau major a l'exigit per la legislació vigent: 2 punts. En el cas que la inversió no es dirigisca íntegrament a algun dels fins anteriors, quan almenys, en relació amb la inversió auxiliable total, es destine un 10 % d'aquesta inversió auxiliable (excloses les despeses generals) a aquests mateixos objectius: 1 punt. No s'aplicarà en empreses l'activitat principal de les quals siga coincident amb algunes de les exposades en aquest apartat.  
  
h) Inversions en implantació de la Indústria 4.0 (indústria connectada) i/o que incloguen la implantació de tecnologies de la informació i les telecomunicacions (TIC), sistemes o elements de telecontrol i telemesura, eines automatitzades de gestió empresarial (ERP, CRM, SMC, etc.), portals de comerç electrònic o sistemes domòtics. Per a aplicar aquesta prioritat serà necessari que la inversió auxiliable en TIC realitzada, supere el 10 % de la inversió auxiliable total (excloses les despeses generals): 1 punt. La mera adquisició d'ordinadors personals o realització d'inversions relatives a la comercialització de productes no suposarà el compliment d'aquest criteri.  
i) Si la persona sol·licitant està inscrita en el registre d'operadors d'una figura de qualitat diferenciada (DOP, IGP, ETG, producció integrada, producció artesanal, etc.) i el volum de productes certificats i comercialitzats supera el 40 %: 1 punt. Si l'empresa està inscrita en el Registre General d'Operadors Ecològics (REGOE) o en la Llista d'Operadors de l'Agricultura Ecològica i el volum de productes certificats i comercialitzats supera el 20 % del total: 3 punts.  
  
j) Empreses que tinguen establits i certificats sistemes no exigits per la legislació vigent i que, per tant, impliquen un compromís addicional amb la qualitat de procés (ROT-4061, etc.) i la seguretat alimentària (BRC, IFS, GLOBALGAP, ISO-22030, etc.), sistemes de gestió de la seguretat i salut en el treball (ISO-18889, ISO-45808, etc.), normes de qualitat de productes diferents de les figures de qualitat diferenciada: 1 punt.  
k) Si més del 50 % de les matèries primeres que processa procedeixen de proveïdors de proximitat (<300 Km): 1 punt.  
l) Empreses amb acreditació d'implantació de sistemes de gestió mediambiental (EMAS, ISO-14848): 1 punt.  
m) Empreses amb certificació acreditativa relativa a l'eficiència energètica (Norma UNEIX\_ISO 07607-5738): 1 punt.  
n) Empreses amb certificació acreditativa relativa a la gestió dels processos d'investigació, desenvolupament i innovació tecnològica (Norma ISO-166002): 1 punt.  
o) Empreses inscrites en el Registre Estatal de Bones Pràctiques Mercantils en la Contractació Alimentària: 1 punt.  
2. S'exclouran, i es denegaran, els expedients que hagen rebut menys de 3 punts en la fase de valoració.  
3. Per a la resolució de les situacions d'empat de puntuació que puguen presentar-se, es tindran en compte els criteris de desempat següents, en l'ordre que s'indica:  
a) En primer terme, seran prioritàries aquelles operacions d'inversió el sol·licitant de la qual siga una entitat associativa prioritària reconeguda d'acord amb el Reial decret 550/2014, de 27 de juny, pel qual es despleguen els requisits i el procediment per al reconeixement de les entitats associatives prioritàries i per a la inscripció i baixa d'aquestes en el Registre Nacional d'Entitats Associatives Prioritàries, establit en la Llei 13/2013, de 2 d'agost, de foment de la integració de cooperatives i d'altres entitats associatives de caràcter agroalimentari.  
b) En segon terme, tindrà prioritat el projecte amb una inversió auxiliable sol·licitada de menor import.  
c) A continuació es prioritzarà la data anterior de presentació de la sol·licitud (dia i hora); aquesta previsió s'entendrà en els termes de l'article 68.4 de la LPACAP, en relació amb les persones o entitats sol·licitants obligades a relacionar-se electrònicament amb l'Administració.  
  
d) Si persisteix la situació d'empat, es prioritzaran aquelles empreses que hagen acreditat un percentatge major de discapacitats en relació amb la plantilla, a 31 de desembre de l'any anterior al de la presentació de la sol·licitud d'ajuda, de conformitat amb el que s'estableix en el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
  
Cinqué. Resolució  
1. Les sol·licituds seran resoltes per la directora general de Política Agrícola Comuna, segons l'Acord de 26 d'abril de 2012 pel qual es deleguen les funcions d'autorització del pagament de fons FEADER entre l'organisme pagador i els diferents òrgans administratius de la Conselleria d'Agricultura, Pesca, Alimentació i Aigua, així com de la Conselleria d'Infraestructures, Territori i Medi Ambient, i de la Conselleria de Governació.  
2. El termini màxim de resolució i notificació s'estableix en sis mesos, comptadors des de la data de finalització del termini de presentació de sol·licituds. La falta de resolució en termini tindrà efectes desestimatoris en els termes establits en l'article 25 de la Llei 39/2015, d'1 d'octubre, de procediment administratiu comú de les administracions públiques, i en l'article 55 de la Llei 9/2001, de 27 de desembre, de mesures fiscals, de gestió administrativa i financera, i d'organització de la Generalitat Valenciana.  
3. La resolució posarà fi a la via administrativa, i contra aquesta podrà interposar-se potestativament un recurs de reposició davant el/la director/a de l'Agència Valenciana de Foment i Garantia Agrària (AVFGA), en el termini d'un mes, comptador des de l'endemà de la publicació o notificació, o ser impugnada directament davant l'ordre jurisdiccional contenciós administratiu en el termini de dos mesos.  
  
Sisé. Mitjà de notificació i publicació sobre informació dels beneficiaris  
La resolució de la convocatòria serà publicada en el Diari Oficial de la Generalitat Valenciana i les resolucions positives individuals i les condicions particulars seran notificades a cadascun dels beneficiaris.  
  
S'informa els beneficiaris que, de conformitat amb l'article 113 del Reglament (UE) núm. 1306/2013, les seues dades seran publicades conformement a l'article 111 d'aquest Reglament i podran ser tractades per organismes d'auditoria i investigació de la Unió Europea i nacionals, per a salvaguardar els interessos financers de la Unió.  
  
Seté. Transparència  
En compliment de l'article 3 de la Llei 19/2013, de 9 de desembre, de transparència, accés a la informació pública i bon govern; de l'article 3 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana, i de l'article 18 de la llei general de subvencions, les entitats beneficiàries d'una subvenció han de complir les obligacions de transparència següents:  
  
1. En el cas d'entitats que perceben durant el període d'un any ajudes o subvencions públiques en una quantia superior a 100.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que arriben com a mínim a la quantitat de 5.000 euros, ha de complir les obligacions de publicitat activa recollides en el capítol II del títol I de la Llei 19/2013, de 9 de desembre. En particular, han de publicar en els termes establits en els principis generals de l'article 5 d'aquesta llei la informació institucional i organitzativa de l'article 6 i l'econòmica i pressupostària de l'article 8 d'aquesta.  
2. En el cas d'entitats que perceben, durant el període d'un any, ajudes o subvencions, de l'administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, per un import superior a 10.000 euros, han de donar la publicitat adequada a aquesta, indicant, almenys, l'entitat pública concedent, l'import rebut i el programa, activitat, inversió o actuació subvencionada. La difusió d'aquesta informació s'ha de realitzar preferentment a través de les pàgines web corresponents. En cas que no disposen de pàgina web on realitzar aquesta publicitat, podran complir aquesta obligació a través del portal que pose a la seua disposició l'òrgan concedent. Per a això, durant el període de justificació de l'ajuda concedida ha de comunicar-ho a l'entitat concedent perquè li done publicitat en la web corresponent.  
3. Sense perjudici de les obligacions dels apartats anteriors, tots els beneficiaris de la subvenció han de donar la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
  
Huité. Protecció de dades de caràcter personal  
La sol·licitud de les ajudes comporta el tractament de dades de caràcter personal en el marc del que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i de la Llei orgànica 3/2018, de 5 de desembre, de protecció de dades personals i garantia dels drets digitals.  
La informació relativa al tractament de les dades de caràcter personal es troba disponible en el Registre d'Activitats de Tractament, publicat en la pàgina web de la conselleria competent en matèria d'agricultura (http://www.agroambient.gva.es/es/registre-de-tractaments). En concret, la informació bàsica del tractament és la següent:  
  
Nom del tractament: ajudes en matèria agrícola, agroalimentària i desenvolupament rural de l'Agència Valenciana de Foment i Garantia Agrària.  
Identitat del responsable del tractament: persona titular de la direcció de l'Agència Valenciana de Foment i Garantia Agrària.  
Finalitat del tractament: gestionar les ajudes en matèria agrària i agroalimentària incloses en la política agrícola comuna, finançades pel Fons Europeu Agrícola de Garantia (FEAGA) i el Fons Europeu Agrícola de Desenvolupament Rural (FEADER).  
Exercici de dret: pot exercitar el dret d'accés, rectificació, supressió, limitació, oposició i portabilitat de les seues dades de caràcter personal de manera presencial o telemàtica de conformitat amb el que s'indica l'enllaç següent: http://www.gva.es/es/proc19970.  
Reclamacions: sense perjudici de qualsevol altre recurs administratiu o acció judicial, qualsevol persona interessada té dret a presentar una reclamació en l'Agència Espanyola de Protecció de Dades si considera que el tractament de dades personals que la concerneixen infringeix la normativa en matèria de protecció de dades.  
Quan les persones interessades hagen d'aportar a la conselleria documents que incloguen dades de caràcter personal de terceres persones hauran de declarar davant la conselleria que han informat aquestes persones de la comunicació i del tractament de les seues dades de caràcter personal per part de la conselleria.  
  
Nové. Procediment de comunicació d'irregularitats i sospites de frau  
  
Qualsevol persona que tinga coneixement de fets que puguen ser constitutius de frau o irregularitat en relació amb projectes o operacions finançats totalment o parcialment a càrrec de fons procedents de la Unió Europea en el marc d'aquesta convocatòria, podrà posar aquests fets en coneixement del Servei Nacional de Coordinació Antifrau de la Intervenció General de l'Administració de l'Estat, per mitjans electrònics a través del canal habilitat a aquest efecte per aquest Servei en l'adreça web:  
http://www.igae.pap.minhafp.gob.es/sitios/igae/es-es/snca/paginas/inicio.aspx i en els termes establits en la Comunicació 1/2017, de 6 d'abril, del Servei esmentat, que pot consultar-se en l'URL següent:  
  
http://www.hisenda.gva.es/documents/16453542/595891424/comunicacionsnca+1-2017+06-04-017Canaldenuncias.pdf/0356c08d-0e02-4cf6-b820-19f28fcee69f  
  
Deu. Justificació i pagament de l'ajuda  
Quant a la sol·licitud del pagament de l'ajuda concedida i la justificació de les despeses, s'efectuarà segons el que es disposa en l'article 17 de l'Ordre 9/2019, de 13 de maig, reguladora de les bases d'aquestes ajudes.  
  
Onze. Expedients denegats per falta de disposició pressupostària en la convocatòria anterior  
De conformitat amb el que estableix l'article 16, apartat 6, de l'Ordre 9/2019, de 13 de maig, reguladora de les bases d'aquestes ajudes, les sol·licituds presentades en la convocatòria anterior que hagueren sigut denegades per inexistència de crèdit pressupostari després d'aplicació del barem de priorització, podran ser reconsiderades únicament en aquesta convocatòria, amb la petició prèvia de l'interessat dins del termini de sol·licitud de les ajudes, sense gaudir de preferència per l'antiguitat o qualsevol altre criteri, i és vàlida tota la documentació presentada anteriorment, excepte la necessària per a la justificació de cadascun dels criteris de valoració establits en l'article 15 per a la nova convocatòria. No s'admetran modificacions de les sol·licituds inicials presentades per a la reconsideració, excepte les derivades del grau d'execució previst.  
  
Dotze. Requisits de notificació, comunicació o exempció  
Les ajudes a les inversions dirigides a la millora de les condicions de transformació i comercialització dels productes agrícoles enumerats en l'annex I del TFUE en altres productes agrícoles inclosos en aquest annex (productes agrícoles) són compatibles amb la política comunitària de competència, en virtut de l'article 81.2 del Reglament (UE) núm. 1305/2013, segons el qual, els articles 107, 108 i 109 del TFUE no seran aplicables als pagaments efectuats pels estats membres en virtut i de conformitat amb aquest reglament, dins de l'àmbit d'aplicació de l'article 42 del TFUE.  
No obstant això, les ajudes a les inversions dirigides a la millora de les condicions de transformació i comercialització dels productes agrícoles enumerats en l'annex I del TFUE en productes no agrícoles (no inclosos en aquest annex) queden fora de l'àmbit d'aplicació de l'article 42 del TFUE, per la qual cosa tenen la consideració d'ajudes d'estat. A l'efecte de l'exempció de la notificació individual d'aquestes a la Comissió, s'acullen al règim establit en el capítol 1 i en els apartats 2 a 10 de l'article 44 del Reglament (UE) núm. 702/2014 de la Comissió, de 25 de juny de 2014, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del TFUE. L'ajuda esmentada ha sigut comunicada a la Comissió amb núm. de registre SA.54683.  
  
Contra aquesta resolució, que posa fi a la via administrativa, pot interposar-se potestativament un recurs de reposició davant el/la directora/a de l'AVFGA, en el termini d'un mes comptador des de l'endemà de la publicació, o impugnar-se directament davant els jutjats contenciosos administratius de la Comunitat Valenciana, en el termini de dos mesos des de l'endemà de la publicació, de conformitat amb el que es disposa en els articles 123 i 124 de la Llei 39/2015, d'1 d'octubre, de procediment administratiu comú de les administracions públiques, i amb els articles 8.3, 25.1 i 46.1 de la Llei de la jurisdicció contenciosa administrativa.  
  
València, 15 de desembre 2021.- El director de l'Agència Valenciana de Foment i Garantia Agrària: Rogelio Llanes Ribas.  
  
  
ANNEX ÚNIC  
Relació de documents que han de presentar-se juntament amb la sol·licitud d'ajuda  
  
[ANNEX A0] SOL·LICITUD D'AJUDA A INVERSIONS EN MILLORA DE LES CONDICIONS DE TRANSFORMACIÓ I/O COMERCIALITZACIÓ DELS PRODUCTES AGRÍCOLES PER Al PERÍODE 2014-2020  
  
[ANNEX A1] MEMÒRIA DE L'OPERACIÓ D'INVERSIÓ  
[ANNEX A2.1] DIRECTIUS DE L'ENTITAT SOL·LICITANT  
[ANNEX A2.2] DIRECTIUS DE L'ENTITAT SOL·LICITANT COMUNS A ALTRES ENTITATS  
[ANNEX A2.3] ENTITATS PARTICIPANTS I PARTICIPADES EN RELACIÓ AMB L'ENTITAT SOL·LICITANT  
[ANNEX A2.4] DADES PARA DIMENSIONAR L'ENTITAT SOL·LICITANT  
MODEL DE DECLARACIÓ DE LA CONDICIÓ DE PIME  
[ANNEX A3] INFORMACIÓ ECONÒMICA, FINANCERA I SOCIAL  
[ANNEX A4] APROVISIONAMENT DE MATÈRIES PRIMERES RELACIONADES AMB LA INVERSIÓ  
[ANEXO A5] COMERCIALITZACIÓ DE PRODUCTES ACABATS RELACIONATS AMB LA INVERSIÓ  
[ANNEX A6] RESUM DE LA INVERSIÓ PREVISTA PER ANUALITATS I CONCEPTES DE DESPESA PER FACTURA  
[ANNEX A7.1] ÍNDEX INDICATIU D'INFORME EN IMPLANTACIÓ O MODIFICACIÓ D'EDARIs.   
[ANNEX A7.2] ÍNDEX INDICATIU D'INFORME EN NOVA INSTAL·LACIÓ DE REFRIGERACIÓ  
[ANNEX A7.3] ÍNDEX INDICATIU D'INFORME EN MODIFICACIÓ D'INSTAL·LACIÓ DE REFRIGERACIÓ  
[ANNEX A7.4] ÍNDEX INDICATIU D'INFORME EN INSTAL·LACIÓ FOTOVOLTAICA  
[ANNEX A7.5] ÍNDEX INDICATIU D'INFORME EN IMPLANTACIÓ DE TIC.   
[ANNEX A8] COMUNICACIÓ A l'AUTORITAT SUBSTANTIVA AMBIENTAL DE LA MODIFICACIÓ DE LA INSTAL·LACIÓ D'UN ESTABLIMENT AGROALIMENTARI  
[ANNEX A9] ESTAT D'EXECUCIÓ DE LA INVERSIÓ INICIAL A DATA DE LA SOL·LICITUD DE RECONSIDERACIÓ  
[ANNEX A10] FORMULARI D'AUTOBAREMACIÓ  
[ANNEX A11.1] CONSIDERACIONS PRÈVIES A LA SOL·LICITUD DE MODIFICACIÓ DE LA INVERSIÓ APROVADA  
[ANNEX A11.2] SOL·LICITUD DE MODIFICACIONS DE LA INVERSIÓ APROVADA  
[ANNEX A12] DECLARACIÓ RESPONSABLE DE TÈCNIC COMPETENT. TÈCNIC PROJECTISTA  
DECLARACIÓ DE SUBVENCIONS SOL·LICITADES O CONCEDIDES PER ORGANISMES PÚBLICS O PRIVATS PER AL MATEIX OBJECTE  
  
MODEL DE DOMICILIACIÓ BANCÀRIA  
[ANNEX B0] SOL·LICITUD DE PAGAMENT D'AJUDA A INVERSIONS EN MILLORA DE LES CONDICIONS DE TRANSFORMACIÓ I/O COMERCIALITZACIÓ DELS PRODUCTES AGRÍCOLES PER Al PERÍODE 2014-2020  
[ANNEX B1.1] LLISTA DE JUSTIFICANTS DE LA DESPESA TOTAL ACUMULADA FINS A LA SOL·LICITUD DE PAGAMENT DE L'ANUALITAT  
[ANNEX B1.2] IDENTIFICACIÓ DELS CONCEPTES DE DESPESA DE LA SOL·LICITUD DE PAGAMENT D'ANUALITAT  
[ANNEX B2] RELACIÓ DE LES DIFERÈNCIES ENTRE LES ACTUACIONS PREVISTES I LES REALITZADES (AJUDES FEADER 2014-2020)  
[ANNEX B3] FINANÇAMENT DE LES DESPESES EFECTUADES  
[ANNEX B4] CONTINGUT DE LA REVISIÓ D'AUDITORIA I PROPOSTA D'INFORME QUE HA D'EMETRE L'EMPRESA AUDITORA  
[ANNEX B5] DECLARACIÓ RESPONSABLE EN COMPLIMENT DE LA NORMATIVA APLICABLE A LES AJUDES A LES INVERSIONS EN MILLORA DE LES CONDICIONS DE TRANSFORMACIÓ I COMERCIALITZACIÓ DELS PRODUCTES AGRÍCOLES PER AL PERÍODE 2014-2020)  
[ANNEX B5.1] DECLARACIÓ RESPONSABLE DEL COMPLIMENT DE LA NORMATIVA SOBRE MITJÀ AMBIENTE EN LES OPERACIONS D'INVERSIÓ APROVADES